۱۴۴۶-۸-۱۶ تاریخ نشر شوی خبرونه مرکزی ریاست ‏د ‎#افغانی_سرې_میاشتې سرپرست عمومی رئیس د آی سی آر سی نړیوالې کمیټې له عمومی مسٸول سره وکتل! نن شنبه د شعبان د میاشتې پر ۱۶مه، د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور او د نوموړی مرستیال ښاغلی حافظ عزیز الرحمن ددې خیریه ملی ټولنې په مرکزی دفتر کې د آی سی آر سی نړیوالې کمیټې له عمومی مسٸول ښاغلی پېیر کرېینبل، په افغانستان کې د یادې کمېټې مشرې آغلې کترینا رېټز او د آی سی آر سی د همکاریو له مسؤل ښاغلی ربیع الفقیه سره د افغانی سرې میاشتې او آی سی آر سی ترمنځ د همغږۍ پر پراختیا او ګډو فعالیتونو بحث او خبرې وکړې. ناسته کې سرپرست عمومی رئیس د ښه راغلاست سربېره د ګډو بشرپالو فعالیتونو د ترسره کولو په برخه کې د آی سی آر سی نړیوالې کمیټې له دوامداره ملاتړ او مرستو څخه د مننې ترڅنګ راغلی پلاوی ته په هېواد کې د روان اقتصادی وضعیت، پراختیایی پروژو او لاسته راوړنو او د افغانی سرې میاشتې د بشرپالو فعالیتونو او خدمتونو په هکله مفصل معلومات وړاندې کړل. ښاغلی دلاور د خپلو خبرو پر مهال زیاته کړه چې افغانان تازه له بدبختیو او نا امنیو څخه راوتلی چې اوس نړیوالو خیریه ټولنو ته تر بل هر وخت ښه فرصت دی؛ څو د کړېدلو افغانانو لاسنیوی وکړی. دا راز نوموړی ډاډ څرګند کړ، چې افغانی سرې میاشتې ټولنې د خپلې وجیبې پر اساس د ملاتړو ټولنو مرستې په شفاف ډول له هر ډول تبعیض پرته تر وړ او مستحقو وګړو رسولی او له پلاوی یې په بشری برخو کې د افغانانو د لا زیات لاسنیوی هیله څرګنده کړه. ورپسې ښاغلی کرېینبل په خپلو خبرو کې د افغانی سرې میاشتې د اغېزناکو فعالیتونو د قدردانۍ ترڅنګ وویل چې افغانان د تاریخ په اوږدو کې له زیاتو کړاوونو سره مخ شوی او د دوی لاسنیوی د آی سی آر سی نړیوالې کمیټې مسؤلیت او کاری وجیبه ده. دا راز نوموړی په خپلو خبرو کې د دواړو لوریو ترمنځ د دوه اړخیزو فعالیتونو د دوام او پراختیا ژمنه وکړه او زیاته یې کړه چې له افغانی سرې میاشتې سره به خپلو مرستو او ګډ کار ته دوام ورکوی.